**ELŐTERJESZTÉS**

**Szombathely Megyei Jogú Város Közgyűlésének 2018. szeptember 13-i ülésére**

**Javaslat óvodai és bölcsődei feladat-ellátási megállapodásokkal kapcsolatos döntések meghozatalára**

**I.**

A Magyarország helyi önkormányzatairól szóló 2011. évi CLXXXIX. törvény 13. § (1) bekezdés 6. pontjában foglaltakra tekintettel az óvodai ellátás biztosítása a helyi önkormányzatok kötelező feladata.

Ják község önkormányzata egy fő kiskorú, autizmus spektrum zavarral élő gyermek óvodai ellátása kapcsán feladatellátási megállapodás megkötését kezdeményezte Önkormányzatunkkal arra tekintettel, hogy a Jáki Önkormányzat fenntartásában lévő óvoda nem rendelkezik megfelelő személyi feltétellel autista gyermekek ellátásához. A Szombathelyi Kőrösi Csoma Sándor Óvoda alapító okiratában foglaltak szerint ellátja a szakértői bizottság szakértői véleménye alapján azon többi gyermekkel együtt nevelhető, oktatható sajátos nevelési igényű gyermek nevelését is, aki enyhe fokban értelmi fogyatékos, beszédfogyatékos, *autizmus spektrum zavarral*, vagy egyéb pszichés fejlődési zavarral küzd. Az óvoda nyitott lenne a jáki gyermek befogadására

Szombathely Megyei Jogú Város Önkormányzata feladatellátási megállapodás alapján jelenleg három településről (Sé, Salköveskút, Torony községek) érkező gyermekek óvodai nevelését biztosítja. Ják Község Önkormányzata a többi településsel kötött megállapodással azonos feltételekkel venné igénybe az egy fő, autizmus spektrum zavarral élő gyermek óvodai ellátását:

1. a megállapodás aláírásától számított öt éves határozott időtartamra kerülne megkötésre, egy fő kiskorú, autizmus spektrum zavarral élő jáki gyermek óvodai ellátására vonatkozóan;
2. a feladatellátás magába foglalja az óvodai foglalkozást a tartósan beteg és a sajátos nevelési igényű gyermek számára megszervezett felzárkóztató foglalkozást,    a gyermekek – rendeletben meghatározott – egészségfejlesztését, a kötelező rendszeres egészségügyi felügyeletét;
3. Szombathely Megyei Jogú város Önkormányzata kötelezettséget vállal arra, hogy – a szombathelyi lakóhellyel rendelkező gyermekekkel azonos módon – a szülő, vagy más törvényes képviselő által fizetendő térítés ellenében biztosítja az egyéb óvodai szolgáltatásokat (idegen nyelvoktatás, zeneovi, korcsolyaoktatás, óvodai úszásoktatás, gyermektánc, időszakos gyermekfelügyelet);
4. a települési önkormányzat a feladatellátásban érintett gyermekre tekintettel hozzájárulást fizet, amely az óvodai ellátáshoz kapcsolódóan tárgyévre tervezett összes kiadás, valamint a tárgyévre tervezett, az egyes köznevelési és gyermekétkeztetési feladatokhoz kapcsolódó központi támogatás és intézményi működési bevételek különbözetének 1 gyermekre vetített összege. A hozzájárulás összege 2018. évre vonatkozóan 16.160,- Ft/hó/gyermek. A hozzájárulást a települési önkormányzat a feladatellátással érintett minden megkezdett hónapra vonatkozóan köteles megtéríteni.
5. a megállapodást bármelyik fél a másik félhez intézett írásbeli nyilatkozatával, három hónapos felmondási idővel az óvodai szorgalmi időszak végére, május 31. napjára mondhatja fel.

A megállapodás az előterjesztés 1. számú mellékletét képezi.

Kérem a Tisztelt Közgyűlést, hogy az óvodai feladatellátási megállapodás megkötését Ják Község Önkormányzatával támogatni szíveskedjék.

**II.**

Szombathely Megyei Jogú Város Önkormányzata a 88/2018. (IV.26.) Kgy. számú határozatában 4 településsel (Gencsapáti, Torony, Sé, Nárai) a gyermekek bölcsődei ellátására vonatkozóan megkötött megállapodást úgy módosította, hogy a bölcsődés gyermekek ellátásának hozzájárulási összegét 2018. június 30. napjáig állapította meg, azzal a kiegészítéssel, hogy a 2018. július 1.napjától fizetendő díjról a későbbiekben dönt. A hozzájárulás összege a vidéki önkormányzatok tekintetében egységesen kiszámított, normatívával csökkentett napi térítési díjban lett meghatározva, amely évente felülvizsgálásra kerül. Megtörténtek a településekkel az egyeztetések, melynek eredményeképp megszületett a 2018. július 1. – 2019. június 30. közötti időszakra fizetendő hozzájárulás meghatározása.

A fentiek értelmében a településekkel kötött megállapodás 16. pontja 2018. július 1. napjával az alábbiak szerint módosul:

„A Felek megállapodnak abban, hogy **2018. július 1. napjától 2019. június 30.** napjáig a hozzájárulás összege **2.706,-** Ft/nap/ gyermek.”

Az egyeztetés során a települések kérésének eleget téve a megállapodás 7. pontja az alábbiakkal kerül kiegészítésre:

„A bölcsődei ellátást igénybe vevő gyermek – a bölcsődei gondozási napokon – a szülő, vagy más törvényes képviselő által megfizetett térítési díj ellenében étkezésre jogosult. Az étkezési térítési díj a Gyvt. hatályos rendelkezései szerint kerül megállapításra. **Az étkezési díjon felül a szülő a Gyvt. 147. § (2) bekezdése alapján, valamint Szombathely Megyei Jogú Város Közgyűlésének a személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet 13. §-ban leírt feltételek fennállása esetén gondozási díjat köteles fizetni.”**

Előzőeken túlmenően a megállapodások 10. pontjában módosításra kerül a települések jelzési kötelezettségének határideje (május 15.), valamint Gencsapáti község vonatkozásában a felvehető gyermekek létszáma (15 fő) is módosul.

A megállapodások módosításai az előterjesztés 2-5. számú mellékletét képezik.

2018. június hónapban Vép település polgármestere is jelezte igényét a Vépi gyermekek bölcsődei ellátásra 2019. január 1-től 10 fő vonatkozásában. Vép városával kötendő megállapodást a fenti településekkel kötött megállapodás alapján elkészítettük, amely az előterjesztés 6. számú mellékletét képezi.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2018. szeptember „ ”**

 **(: Dr. Puskás Tivadar :)**

**I.**

**HATÁROZATI JAVASLAT**

**……../2018. (IX.13.) Kgy. számú határozat**

1. Szombathely Megyei Jogú Város Közgyűlése a „Javaslat óvodai és bölcsődei feladat-ellátási megállapodásokkal kapcsolatos döntések meghozatalára” című előterjesztést megtárgyalta, és a Ják Község Önkormányzatával megkötendő, egy fő autista spektrumzavarral élő gyermek óvodai ellátására vonatkozó feladatellátási megállapodást az előterjesztés 1. számú melléklete szerinti tartalommal jóváhagyja.
2. A Közgyűlés felhatalmazza a polgármestert a megállapodás aláírására.

**Felelős:** Dr. Puskás Tivadar polgármester

 Illés Károly alpolgármester

 Molnár Miklós alpolgármester

 Dr. Károlyi Ákos jegyző

 (a végrehajtás előkészítéséért:

 dr. Bencsics Enikő, az Egészségügyi és Közszolgálati Osztály vezetője)

**Határidő:** azonnal (az 1. pont vonatkozásában)

 2018. szeptember 30. (a 2. pont vonatkozásában)

**II.**

**HATÁROZATI JAVASLAT**

**……../2018. (IX.13.) Kgy. számú határozat**

1. Szombathely Megyei Jogú Város Közgyűlése a „Javaslat óvodai és bölcsődei feladat-ellátási megállapodásokkal kapcsolatos döntések meghozatalára” című előterjesztést megtárgyalta és Szombathely Megyei Jogú Város Önkormányzata, valamint Gencsapáti, Torony, Sé, Nárai települések önkormányzatai között megkötött feladat-ellátási megállapodások módosítását, valamint Vép Önkormányzatával az egységes megállapodást az előterjesztés 2.- 6. számú mellékletei szerinti tartalommal jóváhagyja.
2. A Közgyűlés felhatalmazza a polgármestert az 1. pontban foglalt megállapodások aláírására.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyző

 (a végrehajtás előkészítéséért:

 dr. Bencsics Enikő, az Egészségügyi és Közszolgálati Osztály vezetője,

 Sebestyén Bianka, a Szombathelyi Egyesített Bölcsődei Intézmény vezetője)

**Határidő:** azonnal (az 1. pont vonatkozásában)

 2018. szeptember 30. (a 2. pont vonatkozásában)